**Προς: κο Θάνο Βούρδα, ΓΓ Μεταφορών**

**Κοιν.: κα Ευριδίκη Κουρνέτα, ΓΓ Τουρισμού**

**Θέμα: Διακριτικό σήμα Ενοικιαζόμενων Αυτοκινήτων με Οδηγό**

Κηφισιά, 26 Ιανουαρίου 2018

Αξιότιμε κύριε Γενικέ,

Σύμφωνα με την ΚΥΑ Α80931/5842 (ΦΕΚ 144 Α/29.1.2016) τα ΕΙΧ που ενοικιάζονται με Οδηγό υποχρεούνται να φέρουν ειδικό διακριτικό σήμα με την επωνυμία της Εκμισθώτριας Εταιρίας. Η παράλειψη δε της παραπάνω υποχρέωσης επισύρει χρηματικό πρόστιμο και αφαίρεση των πινακίδων και της Άδειας Κυκλοφορίας του αυτοκινήτου.

Δυνητικά όμως, όλα τα αυτοκίνητα των Εταιριών Ενοικιάσεως Αυτοκινήτων μπορούν να εκμισθώνονται ανάλογα με τις εκάστοτε ανάγκες είχε ΧΩΡΙΣ είτε ΜΕ οδηγό, εφόσον πληρούν τις νόμιμες προϋποθέσεις και έχουν ενταχθεί στον στόλο της Επιχείρησης.

Συνεπώς, η εν λόγω διάταξη οδηγεί σε χαρακτηρισμό των αυτοκινήτων και σε αποκλεισμό από τη συγκεκριμένη δραστηριότητα αυτοκινήτων ήδη ενταγμένων στον στόλο ενώ αναγκάζει τις Επιχειρήσεις Ενοικίασης Αυτοκινήτων να αγοράζουν αυτοκίνητα ειδικά για αυτόν τον σκοπό.

Πρόσθετα, επιβαρύνει με σημαντικό κόστος τις Επιχειρήσεις μας που θα πρέπει να κατασκευάσουν το σήμα, να το επικολλήσουν στα κυριολεκτικά χιλιάδες αυτοκίνητα (λάβετε υπόψη σας ότι υπάρχουν εταιρίες που μόνο ο δικός τους στόλος αριθμεί ξεπερνάει χιλιάδες αυτοκίνητα), να παρακολουθούν αν μετά από κάθε ενοικίαση υπάρχει όντως το σήμα ή το αφαίρεσε ο προηγούμενος πελάτης κοκ.

Το κυριότερο όμως είναι ότι μια τέτοια διάταξη είναι αντίθετη με τη φιλοσοφία του ν. 4093/2012 που είναι η απελευθέρωση των επαγγελμάτων.

**Για τους λόγους αυτούς παρακαλούμε για την κατάργηση της παρ. 1α της απόφασης Α80931/5842 που επιβάλλει εμμέσως την ειδική αδειοδότηση των αυτοκινήτων που εκμισθώνονται με Οδηγό.**

Παραμένουμε στη διάθεσή σας για κάθε συμπληρωματική πληροφορία ή διευκρίνιση.

Με εκτίμηση,

Δημήτρης Μαγγιώρος

Πρόεδρος Συνδέσμου Τουριστικών Επιχειρήσεων

Ενοικιάσεως Αυτοκινήτων Ελλάδος